b'\n_START_ARTICLE_\nSommer-OL 1976\n_START_SECTION_\nBoksning\n_START_PARAGRAPH_\nDen olympiske bokseturnering blev afviklet fra den 18. til den 31. juli. Turneringen blev en stor succes for de amerikanske boksere, der havde skuffet s\xc3\xa5 voldsomt ved det foreg\xc3\xa5ende OL i M\xc3\xbcnchen. USA blev klart bedste nation, og hentede 5 guldmedaljer, en s\xc3\xb8lv og en bronze. Vindernationen fra M\xc3\xbcnchen, Cuba, blev n\xc3\xa6stbedste nation, men m\xc3\xa5tte \xe2\x80\x9dn\xc3\xb8jes\xe2\x80\x9d med 3 guld, 3 s\xc3\xb8lv og 2 bronze. USSR skuffede, da det ikke blev til \xc3\xa9n eneste guldmedalje, men kun 1 enkelt s\xc3\xb8lv og 5 bronzemedaljer._NEWLINE_Den amerikanske dominans blev sat i relief, da amerikanske boksere i tre af finalerne m\xc3\xb8dte cubanske boksere, og vandt alle opg\xc3\xb8r. De amerikanske guldmedaljer blev vundet af Leo Randolph (fluev\xc3\xa6gt), Howard Davies (letv\xc3\xa6gt), Sugar Ray Leonard (let-welterv\xc3\xa6gt), og br\xc3\xb8drene Michael og Leon Spinks (mellemv\xc3\xa6gt og letsv\xc3\xa6rv\xc3\xa6gt). Howard Davies blev k\xc3\xa5ret som turneringens bedste bokser._NEWLINE_Sv\xc3\xa6rv\xc3\xa6gtstitlen blev atter vundet af cubaneren Te\xc3\xb3filo Stevenson, der p\xc3\xa5 sin vej til finalen, blev den eneste cubaner, der vandt over en amerikaner, da han slog den senere professionelle verdensmester John Tate ud i 1. omgang. Stevenson vandt samtlige sine kampe i turneringen f\xc3\xb8r tid._NEWLINE_Danmark stillede med tre deltagere. I letv\xc3\xa6gt tabte Hans Henrik Palm 5-0 efter en fornem indsats mod den verdensmesteren Vassily Solomin, USSR. I welterv\xc3\xa6gt tr\xc3\xa5dte Ib B\xc3\xb8tcher direkte ind i turneringens 3. runde, hvor han m\xc3\xb8dte Puerto Ricaneren Carlos Santos og tabte 5-0. Bedre gik det ikke Poul Erik Frandsen, der ogs\xc3\xa5 tabte sin f\xc3\xb8rste kamp 5-0 til jugoslaven Tadija Kacar i let-mellemv\xc3\xa6gt.'